उन्नीसवीं और बीसवीं शताब्दी में तो ये उल्का पिंड काफी जाने पहचाने हो गए। पश्चििमी देशों में तो बहुत से लोगों के घरों की छतों और कारों में इनके टुकड़े धंसे हुए देखे गए। शिकागो में तो बहुत से लोगों ने आज भी इन टुकड़ों को यादगार के रूप में सहेज रखा है। वर्ष 1891 में एरीजोना के कूनब्यूट नामक स्थान पर गिरा उल्का पिंड सीधा पृथ्वी में ही समा गया था। बाद में वहां का दौरा कर रही भूवैज्ञानिकों की टीम ने उस स्थान पर तेजी से बुलबुले निकलते देखे गए जहां वह पिंड धरती में समाया था। अर्जेन्टीना में भी कुछ इसी तरह की घटना देखी गई थी जिसमें आसमान से गिरा उल्का पिंड पृथ्वी में 30 मीटर से भी अधिक गहराई में समा गया था। उस स्थान पर धरती के ऊपर चारों ओर लोहे के छर्रे जैसे फैले हुए देखे गए थे।